# 1. Rejseordninger

(opdateret juni 2024)

De særlige rejseordninger, der er nævnt i dette kapitel, gælder for alle blinde og stærkt svagsynede i Danmark, der enten er - eller kan blive - medlemmer af Dansk Blindesamfund.

Flere af rejseordningerne giver dig, der er blind eller stærkt svagsynet, mulighed for at rejse til en reduceret pris. Rejser du med offentlig transport i Danmark, vil du typisk skulle betale hvad der svarer til prisen for en kontant børnebillet, ligesom du vil have mulighed for at medbringe en ledsager til samme pris. Der kan dog være regionale forskelle og større besparelser ved køb af fx årskort, men det kan du læse meget mere om i beskrivelsen af ordningerne nedenfor.

For at gøre brug af ordningerne skal du kunne dokumentere, at du har et alvorligt synshandicap. Dansk Blindesamfunds medlemskort, eller ledsagekort fra Danske Handicaporganisationer fungerer som dokumentation for dit synshandicap og skal vises sammen med din gyldige rejsehjemmel, f.eks. billet, rejsekort eller årskort.

Som medlem af Dansk Blindesamfund kan du få udstedt både
Medlems- og ledsagekort hos Dansk Blindesamfund.

Dette gøres ved at indsende et foto i passtørrelse sammen med dit navn, adresse og evt. medlemsnummer til: Dansk Blindesamfund, Blekinge Boulevard 2, 2630 Taastrup, att.: Medlemsservice.

Du har ligeledes mulighed for at fremsende oplysningerne via e-mail til mailadressen: medlemsservice@blind.dk.

Såfremt du har spørgsmål, er du velkommen til at kontakte medlemsservice på telefon 38 14 88 44 eller din lokale konsulent.

Du kan finde din konsulent på vores hjemmeside via dette link: <https://blind.dk/adressebog/lokale-konsulenter>

Hvis du ikke er medlem af Dansk Blindesamfund, men opfylder de lægelige betingelser for medlemskab, kan du mod et gebyr få udstedt et ledsagekort fra Handicaporganisationernes Brugerservice. Kortet udstedes ved at sende lægelig dokumentation for dit synshandicap sammen med foto, navn og adresse til Dansk Blindesamfund, Blekinge Boulevard 2, 2630 Taastrup, att.: Medlemsservice eller via e-mail medlemsservice@blind.dk.

Vi vil herefter fremsende oplysningerne til Handicaporganisationernes Brugerservice, som vil udstede og sende kortet til dig. Kortet dokumenterer, at du har et synshandicap og det skal fremvises sammen med din gyldige rejsehjemmel.

Vil du vide mere om kriterierne for medlemskab af Dansk Blindesamfund kan du ringe på telefon 38 14 88 44 eller følge dette link: <https://blind.dk/bliv-medlem>

## 1.1. Rejser med rejsekort (bus, tog, S-tog, metro)

(opdateret juni 2024)

###

### 1.1.1. Generelt om rejsekortet

Rejsekortet kan anvendes i stort set hele landet og gælder rejser med tog (Go Collective (tidligere Arriva), DSB, Metroselskabet og Skånetrafiken) samt regionale og lokale rejser med de regionale trafikselskaber (Movia, BAT, Fynbus, Sydtrafik, Midttrafik og NT).

Mod fremvisning af Dansk Blindesamfunds medlemskort eller ledsagekort, har du mulighed for at få udstedt et personligt rejsekort type ”handicap”.

Et rejsekort type ”handicap” giver dig mulighed for at rejse til en reduceret pris svarende til kontantprisen for en børnebillet. Kortet giver dig også mulighed for at tage en ledsager med til børnepris på dine rejser. Det gør du ved at checke ledsageren ind som ”barn” på en stander, hvor det er muligt at checke flere ind. På lokale rejser kan du få yderligere rabat uden for myldretiden, men der findes ikke mængderabat ved brug af rejsekort type ”handicap”.

For medlemmer, der er i besiddelse af et DOT-kort, som giver dem adgang til at rejse med tog og bus inden for et eller flere områder, skal hjemmel til en ledsager løses på en af følgende måder:

* Der købes en kontant børnebillet
* Der købes et fleksrejsekort børn (12-15 år), hvormed der skal checkes ind ved rejsens begyndelse og checkes ud ved rejsens afslutning.

Førerhunde kan altid medbringes og er gratis. Det skal fremgå, at hunden er førerhund, f.eks. ved at hunden bærer id-vest, bøjle, skilt eller lignende, eller at der kan vises anden dokumentation.

Kontakt Rejsekorts Kundecenter på 70 11 33 33 for at få nærmere information om bestilling af rejsekort type ”handicap”.

### 1.1.2. Bestilling af og betaling for rejsekort

Trafikselskaberne anbefaler, at du opretter en tank-op-aftale på hjemmesiden www.rejsekort.dk, så der automatisk overføres minimum 100 kr. til din konto, hver gang saldoen ryger under 50 kr. Det er desuden muligt at tanke op på salgsstederne fx i 7-Eleven butikker på stationerne. Vær opmærksom på, at de selvbetjeningsautomater, du finder på stationerne, er med til touch-skærm som kræver enten et meget godt restsyn eller assistance fra en seende.

### 1.1.3. Brug af rejsekortet

Du foretager check-ind ved rejsens begyndelse, check-ind ved skift, og check-ud ved afslutning af rejsen. Det gør du ved at holde dit rejsekort op til de standere, der står på perroner og i busserne.

Hvis du rører ved oversiden af standeren med hånden, vil den indbyggede tale fortælle dig, om du står foran en ”check-ind”-stander eller en ”check-ud”-stander. Standerne står i den naturlige gangretning på stationerne samt ved dørene i busserne.

Hvis du fx skal have en ledsager med på rejsen, skal du finde en stander, hvor det er muligt at ”checke ind ekstra”. Ledsageren kan bl.a. kende disse standere ved, at de er beklædt med et klistermærke med en vejledning og har nogle pile/plus/minus tegn på toppen af standeren. Betjeningen af denne stander forudsætter hjælp af en seende person.

Der kan højst være i alt 3 personer/kundetyper på samme rejse på dit rejsekort inkl. dig selv. Hvis du fx har en ledsager og en voksen søster med på rejsen, og du ønsker at betale for rejsen med dit rejsekort, skal du checke følgende ind:

* Handicap (det er dig selv som indehaver af handicaprejsekortet, og det sker automatisk, når du checker ind)
* Barn – taksten for en ledsager, se ovenfor (din ledsager, hvis pågældende er 12 år eller ældre)
* Voksen (din voksne søster)

Du kan ikke tilføje ekstra personer på dit kort af kundetyperne ung, pensionist eller handicap. De skal rejse på deres eget rejsekort eller anden form for rejsehjemmel.

### 1.1.4. Hvad sker der, hvis du glemmer at checke ud?

Hvis du har glemt at checke ud på din rejse eller teknikken har svigtet, kan du efterfølgende checke ud ved hjælp af funktionen ”Check Udvej”. Funktionen kræver hjælp fra en seende og findes på Rejsekortets hjemmeside under dette link: <https://www.rejsekort.dk/Check-Udvej>.

Her kan du indmelde udtjekningstidspunkt i op til 14 dage efter din rejse. Du skal blot angive sted og tidspunkt for dit ”check ud” samt oplyse, om du glemte det eller blev forhindret pga. en teknisk fejl.

”Check Udvej” kan også downloades som app i Google Play eller App Store.

For øvrige spørgsmål - eller hvis du ikke har mulighed for at benytte ”check udvej” funktionen - kan Rejsekortets Kundecenter kontaktes på telefon 70 11 33 33. Alternativt kan du stille dine spørgsmål ved hjælp af formularen, som findes på dette link: <http://www.rejsekort.dk/kundeservice/kontaktformular.aspx>

## 1.2. Rejser på ledsagerordning (Bus, tog, S-tog og metro)

(opdateret juni 2024)

Ledsagerordningen betyder, at både du og din ledsager kan få rabat på jeres billetter med tog eller bus, idet I sammen kan rejse til den pris, som to almindelige børnebilletter koster.

Du skal ved køb eller påforespørgsel fra billetkontrollør kunne fremvise dokumentation fx i form af Dansk Blindesamfunds medlemskort eller ledsagekort udstedt af Danske Handicaporganisationer.

Ledsagerordningen gælder i hele landet til alle rejser med de regionale trafikselskaber (Movia, BAT - Bornholms Trafikselskab -, Sydtrafik, Fynbus, Midttrafik og NT), Go Collective (tidligere Arriva), Metro, Skånetrafiken, DSB, DSB’s S-tog og med alle lokalbaner.

Rejser du selv på anden billet f.eks. DOT-kort/månedskort kan du købe ledsagerbillet til børnetakst til din ledsager.

Bemærk:

* At ’børnebillet’ betyder børne-kontantbillet - og ikke børneklippekort, børneabonnementskort, børneperiodekort, et fleksrejsekort for børn eller andre børne-produkter med rabat.
* At det ikke hos alle selskaber er muligt at rejse to personer på én voksenbillet, da ikke alle selskaber giver 50% rabat på børnebilletter.
* At nogle selskaber har yderligere muligheder for rabat til blinde og stærkt svagsynede inden for afgrænsede områder/regioner.

## 1.3. Når du rejser alene og hverken har månedskort/årskort eller rejsekort (Bus, tog, S-tog og metro)

(opdateret juni 2024)

Hvis du rejser alene og ikke er i besiddelse af et rejsekort eller et månedskort/årskort i det pågældende område, kan du mod fremvisning af dokumentation for din synshandicap indkøbe en almindelig børnebillet (kontantbillet).

Medlemskort fra Dansk Blindesamfund, Synscenter Refsnæs eller ledsagekort fra Danske Handicaporganisationer fungerer som dokumentation for dit synshandicap.

Ovenstående gælder i hele landet til alle rejser med de regionale trafikselskaber (Movia, BAT - Bornholms Trafikselskab -, Sydtrafik, Fynbus, Midttrafik og NT), Go Collective (tidligere Arriva), Metro, Skånetrafiken, DSB, DSB’s S-tog og med alle lokalbaner.

## 1.4. Når du rejser på årskort/DOT-kort (regionale trafikselskaber og DSB)

(opdateret juni 2024)

Seks trafikselskaber varetager de kommunale og regionale busruter, X-busserne samt privatbanerne:

* NT i Region Nordjylland
* Midttrafik i Region Midtjylland
* Sydtrafik og Fynbus i Region Syddanmark
* Movia (DOT) i Region Sjælland og Region Hovedstaden
* BAT på Bornholm

Førerhunde i bøjle kan medtages gratis i alle områder og på alle ruter. Ledsagerordningen gælder i alle selskaber.

Derudover har enkelte af trafikselskaberne deres egne ordninger:

**Rejseregler for Midttrafik:**

* Blinde og svagsynede med medlemskort fra Dansk Blindesamfund eller ledsagekort samt dennes eventuelle ledsager kan også bruge børneklippekort.
* I Aarhus Kommune kan blinde og stærkt svagsynede mod fremvisning af medlemskort fra Dansk Blindesamfund eller ledsagekort købe et 30 dages kort til zonerne 301 - 313.

Kortet kan købes hos Midttrafik Kundeservice på Aarhus Rutebilstation eller ved at ringe til Midttrafik Kundecenter på telefon 70 21 02 30. Kortet bliver sendt gratis til din adresse.

**Rejseregler for Movia / DOT**

DOT står for Din Offentlige Transport og er et samarbejde mellem DSB, Movia og Metroselskabet.

DOT-Trafikkortet er et netkort, der uden tidsmæssige begrænsninger giver adgang til fri befordring på samtlige trafikmidler, der har MOVIA’s takstsystem.

DOT-kortet er et årskort for blinde- og stærkt svagsynede, der gælder for et kalenderår samt januar måned i det efterfølgende kalenderår.

DOT-trafikkortet kan kun erhverves af medlemmer af Dansk Blindesamfund eller personer, som opfylder synskriteriet.

Kortet sælges udelukkende fra Hovedkontoret i Høje Taastrup.

Hovedstadsområdet

DOT-kortet kan anvendes ubegrænset i alle offentlige transportmidler fra zone 1 til zone 99.

Vestsjælland

DOT-kortet kan anvendes ubegrænset i alle offentlige transportmidler fra zone 101 til zone 199.

Sydsjælland

DOT-kortet kan anvendes ubegrænset i alle offentlige transportmidler fra zone 201 til zone 299.

Fælles bestemmelser

Kortet kan købes ved henvendelse til Dansk Blindesamfunds hovedkontor via mail: dotkort@blind.dk eller på telefon 92 15 25 26. Telefonen er åben alle hverdage kl. 10-12.

Prisen offentliggøres i Medlemsbladet.

Der er mulighed for at købe DOT-kort til andre områder end det, du bor i. Således vil du kunne købe et DOT-kort til eksempelvis Vestsjælland, selv om du har bopæl i Kreds Storstrømmen (Sydsjælland) eller hovedstadsområdet, og således færdes frit over regionsgrænser uden køb af yderligere rejsehjemmel.

Ikke-medlemmer, som har folkeregisteradresse inden for hovedstadsregionen og opfylder de lægelige betingelser for optagelse i Dansk Blindesamfund, kan få udstedt et DOT-kort ved at kontakte Dansk Blindesamfunds hovedkontor via mail: dotkort@blind.dk eller på telefon 92 15 25 26. Telefonen er åben alle hverdage kl. 10-12.

For at kunne bruge DOT-kort skal du være i besiddelse af et ledsage- og rejsekort fra Dansk Blindesamfund. Du skal derfor sende lægelig dokumentation for dit synshandicap sammen med foto, navn og adresse til Dansk Blindesamfund, enten på ovenstående mail eller pr. post til adressen: Blekinge Boulevard 2, 2630 Taastrup.

## 1.5. Andre særlige regler, når du rejser med tog (DSB, Go Collective (tidligere Arriva) og Metro)

(opdateret juni 2024)

DSB og Go Collective (tidligere Arriva) kører med fjerntog i Danmark. Go Collective (tidligere Arriva) står for driften på de midt- og vestjyske togstrækninger samt mellem Odense og Svendborg.

Til rejse på DSB 1’ i InterCity tog og i InterCity Lyn kan du købe en billet og evt. ledsagerbillet med rabat, men bemærk, at evt. pladsbillet samt DSB 1’ tillægsbillet erhverves til normalpris.

Medlemskort fra Dansk Blindesamfund eller Ledsagekort udstedt af Danske Handicaporganisationer giver dig ret til at blive fritaget for et ekstra gebyr, når du benytter ubemandede togstationer, hvor du ikke kan bruge billetautomaten, og derfor er nødt til at købe billet i toget.

Blinde og stærkt svagsynede skal heller ikke betale gebyr for at få deres billet sendt til hjemmeadressen. Vil du gerne have tilsendt dine billetter til rejser med DSB, så kontakt DSB's handicapservice på telefon 70 13 14 19.

### 1.5.1. Rejser med førerhund

Førerhunde kan medtages gratis. Dog skal du betale for pladsbillet til førerhunden, når du reserverer pladser forud for rejsen. Du og din førerhund vil altid blive placeret over for eller ved siden af hinanden.

På rejsen skal hunden opholde sig på gulvet ved sin plads.

Hos DSB skal du reservere plads til førerhunden i InterCitytog og InterCityLyn, og betale almindeligt pladsreserveringssgebyr herfor.

Vær opmærksom på, at førerhunde ikke skal checkes ind når du rejser på rejsekort.

Af hensyn til allergikere skal førerhundebrugere respektere de dyrefri områder. Førerhunde kan ikke medtages på pladser, der er markeret dyrefri. Du må heller ikke gå gennem et område, der er markeret dyrefri, med din førerhund.

I DSB's tog er stillezonerne hovedsageligt dyrefrit område.

I S-togene findes der fx et afsnit i hver vogn, der er markeret dyrefri (stillezone). Her må førerhunde ikke medtages.

DSB 1’ er ligeledes dyrefri. Dog er det tilladt for synshandicappede, der rejser med førerhund, at benytte denne afdeling af toget.

Man ønsker med disse regler at tage hensyn både til blinde, som er afhængig af en førerhund for at kunne færdes frit, og andre passagerer, der kan have allergier.

### 1.5.2. Tandemcykler i tog

Der kan - mod indløsning af cykelbillet - medtages tandemcykel i regionaltog og de InterCity- og InterCity-lyntog, der består af IR4 togsæt. Du kan derfor ikke medbringe en tandemcykel i et IC3-tog.

Bemærk, at der er krav om pladsreservering i InterCity og InterCityLyn i sommerhalvåret.

I internationale tog, bortset fra rejser over Øresund, kan tandemcykel ikke medtages.

### 1.5.3. Rejser med tog over Øresundsbroen og til Bornholm

Ved rejser med Øresundstoget ydes 50% rabat ved fremvisning af medlemskort fra Dansk Blindesamfund eller ledsagekort udstedt af Danske Handicaporganisationer.

Dette gælder for handicappede togrejsende, der rejser med eller uden en ledsager. For at opnå rabatten købes en børnebillet. En evt. ledsager skal ligeledes erhverve en børnebillet.

Billetterne kan købes i Skånetrafikens app, på Skånetrafikens hjemmeside; [www.skanetrafiken.se](http://www.skanetrafiken.se) eller ved at ringe til Skånetrafikens kundeservice på telefon +46 451 288 400.

Udenfor Øresundsregionen er det ikke muligt at rejse til nedsat pris, eftersom Sverige ikke er med i de internationale ordninger omkring rabatter for blinde og svagsynede togrejsende.

I tvivlstilfælde kan DSB Udland kontaktes på telefon 70 13 14 18.

Rejser du med tog over Øresundsbroen, kan du i Sverige bestille hjælp i forbindelse med togskifte i Malmø (eller andre større banegårde i Sverige). Hjælpen bestilles evt. ved billetbestilling, hvis den sker i Sverige, eller pr. telefon senest et døgn i forvejen. Kontakt SJ's Kundetjeneste på telefon +46 771 75 75 75.

Rejser du med førerhund via Sverige til/fra Sjælland og Bornholm, så vær opmærksom på, at din hund skal opfylde de betingelser, som gælder ved almindelige rejser til Sverige og de øvrige EU-lande. Følgende regler er gældende:

* Hunden skal have et EU-pas
* Hunden skal være chippet
* Hunden skal have en rabiesvaccination mindst 21 dage før afrejse.

Derudover skal hunden registreres hos det svenske toldvæsen.

Du finder linket til det svenske toldvæsen her: <https://privattjanster-djuranmalan.tullverket.se/anmalan/da/djur>

Følgende dokumenter skal kunne fremvises under hele rejsen:

* Sundhedserklæring fra en dyrlæge, inklusive ID (chip registrering) af hunden og oversigt over nødvendige vaccinationer
* Hundepas
* Anmeldelsesnummer hos det svenske toldvæsen

Yderligere oplysninger vedrørende indførsel af hunde til Sverige kan fås ved henvendelse til Fødevarestyrelsens Kundecenter på telefon 72 27 69 00.

Førerhunde kan medbringes gratis både med og uden ledsager.

Din hund skal let kunne identificeres som en førerhund (f.eks. ved at bære bøjle/vest).

### 1.5.4. Assistance til og fra toget

Som blind eller stærkt svagsynet kan du få assistance til og fra perronen, og når du stiger ind og ud af toget.

Assistancen ydes til og fra et aftalt mødested og tilbydes på alle DSB’s fjern- og regionalstationer, alle Go Collective stationer (tidligere Arriva) samt aftalte NT/NJ, Midttrafik (Holstebro-Skjern), Lokaltog (Roskilde-Køge) og Skånetrafikens betjente stationer i Danmark (Østerport-CPH Lufthavn Kastrup) i hele togdøgnet dvs. når der kører tog.

Bemærk at der er en mødetid på 15 minutter før togafgang på det oplyste mødested (dog 30 minutter før på København H og Roskilde Station).

Uanset hvilket togselskab der rejses med, skal assistancen bestilles hos DSB Kundecenter på telefon 70 13 14 19. Telefonen er åben hele døgnet.

Assistance eller evt. ændringer skal bestilles senest 12 timer inden afrejse. Annulleringer af assistance skal ligeledes meddeles DSB Kundecenter på telefon 70 13 14 19.

I CPH Lufthavn Kastrup omfatter assistancen hjælp mellem DSB’s billetsalg i Terminal 3 og perronerne, hjælp til ind- og udstigning samt hjælp ved skrift mellem tog.

Rejser du til CPH Lufthavn Kastrup i forbindelse med en flyrejse, har du også mulighed for at bestille assistance hos DSB Handicapservice. DSB arrangerer hjælpen således, at en medarbejder hjælper dig fra toget til mødestedet i lufthavnen, hvorfra Falck følger dig helt ud til dit flysæde. Der ydes kun bagagehjælp til 1 stk. bagage - max. 20 kg.

Ankommer du med fly skal du også have bestilt assistance på forhånd, herefter får du samme service fra flyet til mødestedet og til toget.

DSB varetager ligeledes handicapassistance for Skånetrafiken i CPH Lufthavn Kastrup.

Du kan kontakte DSB Handicapservice direkte på telefon 70 13 14 19 hele døgnet eller via internettet på www.dsb.dk/handicap.

Go Collective (tidligere Arriva) kundeservice kan kontaktes på telefon 70 80 44 44 i tidsrummet 06.00-24.00 eller via internettet på [www.gocollective.dk](http://www.gocollective.dk).

### 1.5.5. Trafikinformation om tog via telefonen

DSB’s Kundecenter har en trafikinformationsservice, hvor du har mulighed for at få læst en ønsket rejseplan eller ankomst- og afgangstid læst op.

Ring på telefon 70 13 14 15 og tryk 5 for digital køreplansinformation.

Tjenesten er stemmestyret og dækker alle tog i Danmark, herunder også S-tog og lokaltog samt busser til og fra togstationer. Du kan også få prisoplysninger og i sidste ende blive omstillet til personlig betjening og bestilling af billet.

## 1.6. Når du rejser med ekspresbusser

 (opdateret juni 2024)

Blinde og stærkt svagsynede, der er medlemmer af Dansk Blindesamfund eller opfylder de lægelige betingelser for medlemskab, kan mod fremvisning af medlemskort af Dansk Blindesamfund eller Ledsagekort fra Danske Handicaporganisationer få rabat på billetprisen. En eventuel ledsager kan også opnå den samme rabat.

Det er gratis at medtage førerhund.

Ordningen omfatter i dag følgende ruter:

* Kombardo-Expressen:

Telefonnumre for rejsende:

Rejser du mellem København og Aalborg, Holstebro, Viborg, Herning, Silkeborg, Randers og Aarhus, skal du ringe på tlf. **70 10 14 18**.

Rejser du mellem København og Rønne, skal du ringe på tlf. **70 90 01 00.**

Du kan kontakte bookingen hos Kombardo på mail via følgende link: https://www.kombardoexpressen.dk/kontakt/kontakt-os/kontakt-os-i-bookingen.

Kombardo kører på følgende ruter:

Fra København er der afgang til følgende byer: Aalborg, Aahus, Herning, Holstebro, Odense, Randers, Rønne, Silkeborg, Vejle og Viborg.

Fra Aarhus er der afgang til følgende byer: Ballerup, Helsingør, Hillerød, Holbæk, Københavns Lufthavn, Lyngby, Odden og Roskilde.

Fra Aalborg er der afgang til følgende byer: Aarhus, Ballerup, Helsingør, Hillerød, Holbæk, Københavns Lufthavn, Lyngby, Odden, Randers og Roskilde.

Fra Herning er der afgang til følgende byer: Aarhus, Ballerup, Helsingør, Hillerød, Holbæk, Københavns Lufthavn, Lyngby, Odden og Roskilde.

Fra Holbæk er der afgang til følgende byer: Helsingør

Fra Odden er der afgang til følgende byer: Ballerup, Helsingør, Hillerød, København, Københavns Lufthavn, Lyngby og Roskilde.

Fra Odense er der afgang til følgende byer: Aarhus, Herning, Holstebro og Vejle.

Fra Randers er der afgang til følgende byer: Ballerup, Helsingør, Hillerød, Holbæk, Københavns Lufthavn, Lyngby, Odden og Roskilde.

Fra Rønne er der afgang til følgende byer: Københavns Lufthavn

Fra Silkeborg er der afgang til følgende byer: Ballerup, Helsingør, Hillerød, Holbæk, Københavns Lufthavn, Lyngby, Odden og Roskilde.

Fra Skive er der afgang til følgende byer: Aarhus, Ballerup, Helsingør, Hillerød, Holbæk, København, Københavns Lufthavn, Lyngby, Odden og Roskilde.

Fra Vejle er der afgang til følgende byer: Holstebro

Fra Viborg er der afgang til følgende byer: Aarhus, Ballerup, Helsingør, Hillerød, Holbæk, Københavns Lufthavn, Lyngby, Odden og Roskilde.

Link til mødetider:

<https://www.kombardoexpressen.dk/alt-det-praktiske/kom-godt-med-expressen>

**Førerhunde**

Førerhunde med symbolet ”manden med den hvide stok” kan medtages i bussen uden betaling.

Skal du have en førerhund med på din rejse, bedes du kontakte Kombardo-expressen minimum 36 timer inden afrejse, hvor du skal angive dine oplysninger, samt reservationsnummeret på din rejse.

Du kan kontakte Kombardo på telefonnummer: 70 10 14 18.

Du skal dog benytte telefonnummer 70 90 01 00, hvis du rejser mellem København og Rønne.

Du kan ligeledes sende en mail med oplysningerne til mailadressen: billet@kombardoexpressen.dk.

* Rute 980/Thinggaard Express:

Kører mellem Aalborg og Herning.

Blinde og svagsynede kan mod forevisning af medlemskort af Dansk Blindesamfund eller ledsagekort udstedt af Danske Handicaporganisationer købe enkeltbilletter til sig selv samt eventuelt ledsager til ikke rabatteret børnebillettakst.

Førerhunde er gratis og skal ligge på gulvet i bussen.

Billetter kan bestilles hos Thinggaard Express på telefon 98 11 66 00 eller via deres hjemmeside: [www.expressbus.dk/](http://www.expressbus.dk/)

* Flixbus:

Kører mellem København og følgende destinationer:

[Aabenraa](https://www.flixbus.dk/fjernbusser/aabenraa), [Aalborg](https://www.flixbus.dk/fjernbusser/aalborg), [Aarhus](https://www.flixbus.dk/fjernbusser/aarhus), [Billund Lufthavn](https://www.flixbus.dk/fjernbusser/billund-lufthavn), [Billund (Legoland)](https://www.flixbus.dk/fjernbusser/billund-legoland), [Binderup](https://www.flixbus.dk/fjernbusser/binderup), [Esbjerg](https://www.flixbus.dk/fjernbusser/esbjerg), [Grindsted](https://www.flixbus.dk/fjernbusser/grindsted), [Haderslev](https://www.flixbus.dk/fjernbusser/haderslev), [Helsingør](https://www.flixbus.dk/fjernbusser/helsingoer), [Herning](https://www.flixbus.dk/fjernbusser/herning), [Holstebro](https://www.flixbus.dk/fjernbusser/holstebro), [Horsens](https://www.flixbus.dk/fjernbusser/horsens), [Karup, København](https://www.flixbus.dk/fjernbusser/koebenhavn), [København Kastrup Lufthavn](https://www.flixbus.dk/fjernbusser/koebenhavn-kastrup-lufthavn), [Kolding](https://www.flixbus.dk/fjernbusser/kolding), [Kruså](https://www.flixbus.dk/fjernbusser/krusaa), [Middelfart](https://www.flixbus.dk/fjernbusser/middelfart), [Nyborg](https://www.flixbus.dk/fjernbusser/nyborg), [Nykøbing Falster](https://www.flixbus.dk/fjernbusser/nykoebing-falster), [Nykøbing Mors](https://www.flixbus.dk/fjernbusser/nykoebing-mors), [Odense](https://www.flixbus.dk/fjernbusser/odense), [Padborg](https://www.flixbus.dk/fjernbusser/padborg), [Randers](https://www.flixbus.dk/fjernbusser/randers), [Ringe](https://www.flixbus.dk/fjernbusser/ringe), [Ringkøbing](https://www.flixbus.dk/fjernbusser/ringkoebing), [Ringsted](https://www.flixbus.dk/fjernbusser/ringsted), [Rødbyhavn](https://www.flixbus.dk/fjernbusser/roedbyhavn), [Roskilde](https://www.flixbus.dk/fjernbusser/roskilde), [Roskilde Festival](https://www.flixbus.dk/fjernbusser/roskilde-festival), [Rudkøbing](https://www.flixbus.dk/fjernbusser/rudkoebing), [Silkeborg](https://www.flixbus.dk/fjernbusser/silkeborg), [Skanderborg](https://www.flixbus.dk/fjernbusser/skanderborg), [Skive](https://www.flixbus.dk/fjernbusser/skive), [Skjern](https://www.flixbus.dk/fjernbusser/skjern), [Slagelse](https://www.flixbus.dk/fjernbusser/slagelse), [Sønderborg](https://www.flixbus.dk/fjernbusser/soenderborg), [Søndervig](https://www.flixbus.dk/fjernbusser/soendervig), [Svendborg](https://www.flixbus.dk/fjernbusser/svendborg), [Thisted](https://www.flixbus.dk/fjernbusser/thisted), [Varde](https://www.flixbus.dk/fjernbusser/varde), [Vejen](https://www.flixbus.dk/fjernbusser/vejen), [Vejle](https://www.flixbus.dk/fjernbusser/vejle) og [Vibor](https://www.flixbus.dk/fjernbusser/viborg)g.

Billetter kan købes på flixbus.dk eller ved at ringe til kundeservice på telefon 32 72 93 86 hver dag mellem kl. 6:00 og kl. 20:00. Uden for dette tidsrum svares der på engelsk.

Kontakt kundeservice direkte på telefon 32 72 93 86 for at booke en tur med din ledsager eller førerhund. Rejsen skal bookes mindst 36 timer før afgang.

Ledsagere og førerhunde rejser gratis med Flixbus, når der fremvises et officielt certifikat, der angiver, at deres tilstedeværelse til enhver tid er påkrævet.

Der skal fremvises et dokument, der bekræfter, at du er helt afhængig af en ledsager/førerhund på grund af nedsat mobilitet eller handicap.

Derudover skal du som førerhundebruger medbringe bevis for, at din hund har gennemført en anerkendt træning som førerhund.

Følgende dokumenter skal fremvises:

* I Holland: Et gyldigt ledsagekort til offentlig transport (OV-Begeleiderskaart)
* I Tyskland: Handicapkort eller lægeerklæring
* I Frankrig: Handicapkort med tilføjelsen "har behov for ledsagelse"
* I Italien: Certifikat udstedt af den lokale sundhedsmyndighed (ASL) eller af statslig socialsikring (INPS).

Regler for øvrige lande kan oplyses ved at kontakte kundeservice på telefon 35 15 40 55.

## 1.7. Individuel handicapkørsel

(opdateret juni 2024)

Det fremgår af Lov om trafikselskaber (§ 11), at selskaberne (Fynbus, Movia, Midttrafik m.fl.) er forpligtede til at sikre befordring til fx fritidsaktiviteter for blinde og stærkt svagsynede samt bevægelseshandicappede over 18 år.

Ordningen giver ovenstående personer, såfremt de ikke har mulighed for at benytte den kollektive trafik, mulighed for transport til individuelle formål.

**Hvordan kommer jeg med i ordningen?**

Det er din bopælskommune, der skal visitere dig til ordningen.

Du kan ligeledes kontakte din lokale konsulent i Dansk Blindesamfund for assistance og yderligere information.

Find din kreds via dette link: https://blind.dk/kredse.

**Om den individuelle handicapkørsel**

Du må køre minimum 104 enkeltture pr. år fra dørtrin til dørtrin. Det svarer ca. til en aktivitet tur/retur pr. uge. Der kan være mulighed for at søge kommunen om ekstra ture, hvis du har behov for det. Det kan dog variere fra kommune til kommune.

Det fremgår af loven, at du må bruge ordningen til kørsel, der ligger ud over behandling (fx lægebesøg), terapi mv.

Ordningen er altså primært til fritidsbrug, men du bestemmer helt selv, om du vil bruge ordningen til at besøge venner og familie, eller om du vil tage til kulturelle arrangementer eller foreningsmøder.

Turen bestilles hos trafikselskabet senest 2 timer før og kan afbestilles ved henvendelse samme sted senest 15 minutter før planlagt afhentning.

Bemærk at de fleste selskaber har særlige regler vedrørende kørsel omkring jul og nytår.
Du kan som udgangspunkt køre i hele det område, som dit trafikselskab dækker. Der kan desuden være særlige samarbejder trafikselskaberne i mellem. Det gælder især i det jyske område. Derudover har trafikselskaberne en aftale om en landsdækkende ordning, hvor de hjælper med at arrangere en rejse fra dør til dør mellem landsdele. Her vil du blive kørt til en handicapvenlig togstation, hvor DSB’s personale hjælper dig ind i toget. Når du er fremme ved ankomststationen, bliver du hjulpet af toget og du vil blive kørt til dit bestemmelsessted. Ud over prisen for turene med de regionale trafikselskaber, skal du selv betale togbilletten.

Disse rejser skal bestilles hos DSB Handicapcenter på telefon 70 13 14 19 senest 12 timer før afgang. Ved bestilling får du tilsendt billetten sammen med en rejseplan. Begge dele skal sammen med personlig legitimation vises ved billetkontrollen. Såfremt du ønsker at aflyse din rejse, skal dette gøres samme sted, som du har bestilt den.

Vær opmærksom på, at der er forskellige regler for de forskellige selskaber. Nogle arbejder med bestilling helt op til 14 dage inden afrejse.

## 1.8. Rabat på taxikørsel

(opdateret juni 2024)

Dansk Blindesamfund har en aftale med DanTaxi 4X48 om 10% rabat for vores medlemmer.

Vær opmærksom på, at din kreds kan have særlige aftaler/fordele.

Aftalen gælder alle 29 kommuner i Region Hovedstaden samt følgende byer:

Region Sjælland: Greve, Guldborgsund, Køge, Lejre, Roskilde, Slagelse, Solrød, Stevns og Vordingborg

Region Midtjylland: Favrskov, Odder, Silkeborg, Skanderborg, Skive, Viborg og Aarhus samt Samsø.

Region Nordjylland: Hjørring, Thisted, Nykøbing Mors, Aalborg, Skagen by samt hele Frederikshavn kommune.

Region Syddanmark: Billund, Esbjerg, Kolding, Odense, Sønderborg, Vejen, Vejle og Aabenraa.

**Privatkunder:**

Når du bestiller en taxi hos Dantaxi 4x48 på 48 48 48 48, skal du oplyse, at du er medlem af Dansk Blindesamfund eller blot DBS.

Oplysningen giver dig 10% rabat på taxameteret og der udgår desuden besked til taxichaufføren om, at kunden skal hjælpes/følges, at kunden er blind/svagsynet og at der kan være førerhund med.

Førerhunde må ikke afvises af chaufføren.

Der kan dog være enkelte tilfælde, hvor en chauffør har kraftig allergi eller lignende, hvor det giver mening, at de ikke kan håndtere sådan en tur. Også sikkerhedsmæssigt. I disse tilfælde ringer chaufføren til Dantaxis callcenter, således at de kan sende en anden vogn.

Hvis du er medlem af Dansk Blindesamfund, og ønsker at oprette en profil i Dantaxi’s app, skal du blot skrive til Dantaxi på mailadressen erhverv@dantaxi.dk og henvise til, at du er medlem af Dansk Blindesamfund. Du vil herefter blive oprettet i app’en og DanTaxi fremsender efterfølgende en vejledning i brugen heraf.

Der ydes derefter 10% rabat på fremtidige Dantaxi-ture.

App’en kan hentes i AppStore eller Google Play.

**Erhvervskunder:**

Du kan også bestille via app’en Dantaxi. For at få rabatten på de 10%, skal du oprette en profil i app’en Dantaxi, som du kan hente i AppStore eller Google Play.

Derefter skal du sende en mail til erhverv@dantaxi.dk, hvor du i emnefeltet skal skrive dit medlemsnummer til Dansk Blindesamfund og skrive, at du ønsker at blive oprettet som partnerskabskunde hos DanTaxi.

Når du får en bekræftelsesmail med en kode, skal du blot gå ind i menuen på app’en Dantaxi og klikke på erhverv. Dér skal du skrive din mailadresse, hvorefter du får en bekræftelse på, at du er oprettet i app’en som erhvervskunde. Du kan vælge at betale for din tur direkte til chaufføren eller du kan vælge at tilknytte et betalingskort til app’en.

**Rabat på kredsens faktura:**

Det er yderligere aftalt, at der gives 5% rabat på kredsens kørsel afregnet via faktura hos Dantaxi 4x48.

Fremgangsmåden er at rette henvendelse til salgschef Mike Petersen hos Dantaxi 4x48 på mp@dantaxi4x48.dk eller direkte telefon 45 95 44 47.

Mike vil herefter oprette kredsen som kunde eller tilføje rabatten til en eksisterende konto, hvis I har en sådan. Ud over rabatten vil man blive fri for gebyr på bon samt faktura.

## 1.9. Rejser med færge

(opdateret juni 2024)

Blinde og stærkt svagsynede, der er medlem af Dansk Blindesamfund eller opfylder de lægelige betingelser for medlemskab, kan rejse efter nedenstående regler.

Der ydes kun rabat på de ordinære billetpriser, og der kan ikke opnås ekstra rabat, hvis man benytter særlige tilbud eller lignende.

Følgende regler gælder for:

* Bornholmslinjen, telefon: 70 90 01 00.
Betjener ruterne: Køge-Rønne og Ystad-Rønne.

Billetter kan bestilles via Molslinjens app eller ved at kontakte kundeservice på ovenstående telefonnr.

Bemærk, at Bornholmerbussen ikke længere er i drift.

Der henvises til Kombardo - se afsnit 1.6 i dette dokument.

Det er muligt at købe særlige billetter til gående passagerer med gyldigt ledsagekort udstedt af Danske Handicaporganisationer eller Dansk Blindesamfund.

For at opnå rabat på Bornholmerfærgen skal man rekvirere en såkaldt ”handicapbillet” med ledsager. Denne billet er gyldig rejsehjemmel for både den synshandicappede og dennes ledsager.

Der findes ligeledes særlige billetter til personbiler for indehavere af et gyldigt handicap-parkeringskort. Dette kort skal altid medbringes og være synligt i bilens forrude.

Ordningen kan ikke kombineres med andre rabatordninger.

I forbindelse med din rejse skal du medbringe dit handicapparkeringskort og/eller ledsagekort, og forevise det på anmodning fra personalet.

Førerhunde kan medtages gratis på færgen og er underkastet samme regler for ophold og færdsel ombord som øvrige hunde.

Vær opmærksom på, at din hund skal opfylde de betingelser, som gælder ved almindelige rejser til EU-lande.

Læs mere under afsnit 1.11.1 Rejser med førerhunde i udlandet.

* Stena Line, telefon: 96 20 02 00
Betjener ruterne: Frederikshavn-Göteborg og Grenå-Halmstad.

Den synshandicappede rejser til fuld pris, men dennes ledsager får udstedt en gratis billet ved fremvisning af ledsagekort.

Stena Line hjælper med booking på telefon: 96 20 02 00.

Registrerede førerhunde må opholde sig overalt på færgen og kan medbringes gratis. Alle førerhunde skal have de nødvendige papirer, når de tjekker ind på havnen, og skal til enhver tid bære de rigtige seler og jakker på rejsen.

Vær opmærksom på, at din hund skal opfylde de betingelser, som gælder ved almindelige rejser til EU-lande.

Læs mere under afsnit 1.11.1 Rejser med førerhunde i udlandet.

* Samsølinjen, telefon: 70 25 10 25
Der er truffet aftale med Samsølinjen om, at der ydes rabat for synshandicappede passagerer som følger:
Såfremt den synshandicappede passager foretager overfarten med en ledsager, kan ledsagerens overfart foretages omkostningsfrit. Dog skal der indløses billet til både den synshandicappede og dennes ledsager. Ved fremvisning af ledsagekort betales kun for den synshandicappedes billet.

Såfremt der er behov for handicapassistance, skal dette bestilles minimum 48 timer før afrejse. Assistancen kan bestilles i tidsrummet mandag til fredag mellem klokken 8.00 - 21.00 på telefon 70 25 10 25.

Førerhunde kan medtages gratis ombord. Der forefindes 2 separate hundeafdelinger, hvor det er tilladt at opholde sig med sin hund.

* Øresundslinjen (tidligere FORSEA), telefon: 88 71 19 11

Betjener ruten Helsingør-Helsingborg.

Øresundslinjen/FORSEA er blevet opkøbt og er nu en del af Molslinjen.

Man kan ikke opnå rabat som synshandicappet, men ledsager kan få udstedt en gratis billet ved fremvisning af ledsagekort.
Der findes fysisk billetsalg ved landgangen.

Billetkontoret er åbent for personligt salg:

Mandag-lørdag kl. 7.30-15.00

Såfremt man rejser udenfor åbningstiden, skal ledsagerbilletten hentes dagen før.

Standardbilletter kan altid købes i billetautomaterne eller i Molslinjens app.

Bemærk at ledsagerbilletter ikke kan købes i Molslinjens appen, men kun ved personligt fremmøde.

Førerhunde må gerne medbringes ombord og kræver ikke separat billet. De må som udgangspunkt gerne opholde sig på passagerdækket, så længe de er holdt i snor og ikke er til gene for de øvrige passagerer. Hunden skal være i tjeneste og let identificeres som en førerhund (f.eks. ved at bære bøjle/vest).

Hunde må ikke medtages i shop og restaurant ombord.

Vær opmærksom på, at din hund skal opfylde de betingelser, som gælder ved almindelige rejser til EU-lande.

Læs mere under afsnit 1.11.1 Rejser med førerhunde i udlandet.

**1.9.1. Skibsrejser i Grønland**

Disko Line:

Hos Grønlands Rejsebureau kan der mod fremvisning af dokumentation for medlemskab af Dansk Blindesamfund opnås ledsagerrabat ved skibsrejser med rederiet Disko Line i Grønland. Bestilling kan ske på selskabets kontor i København på telefon 33 13 10 11.

Blinde og svagsynede skal i god tid inden rejsens påbegyndelse rette henvendelse til rederiet omkring mulighederne for at kunne gennemføre rejsen som blind eller svagsynet og sikre, at vedkommende har ledsager under rejsen, såfremt der er behov herfor. Ledsagerens status anføres på billetten efter efternavnet med følgende tekst: ”Ledsager samt ordrenr. for den ledsagede”.

Vedrørende førerhund, så er det muligt at søge om dispensation hos Grønlands Selvstyres Veterinær- og Fødevaremyndighed.

Arctiq Umiaq Line:

Der ydes ikke rabat til blindeledsagere.

Medbringelse af førerhund er muligt mod et gebyr i omegnen af 300 kr.

Af hensyn til andre rejsende må hunden ikke opholde sig i passagerområderne.

**1.10 Rejser med fly**

(Opdateret juni 2024)

### 1.10.1 Assistance i lufthavne

Ifølge EU-forordning 1107/2006 skal mennesker med handicap have mulighed for, omkostningsfrit, at få assistance i alle europæiske lufthavne. Forordningen findes på dette link:

<https://www.trafikstyrelsen.dk/lovlisteside/luftfart-love-og-regler/2014/jan/bestemmelser-for-anvendelse-af-eu-forordning-nr-1107-om-handicappedes-rettigheder>

Ordningen gælder for eksempel, hvis man har behov for at komme til og fra flyet eller medbringer førerhund.

I nogle tilfælde kan assistancen bestilles sammen med flybilletten. Der er også mulighed for at bestille handicapservice ved at kontakte afrejse/ankomstlufthavnen senest 48 timer før afgang/ankomst.

Ligeledes kan handicapservice bestilles med kortere varsel. Bemærk, at ventetiden på assistance i disse tilfælde kan være længere.

Når du checker ind ved skranken er der altid mulighed for at bestille assistance til ankomstlufthavnen. Dette skal blot oplyses til check-in personalet.

Falck sørger for handicapservice i Københavns Lufthavn Kastrup og kan kontaktes på telefon 51 58 87 06 eller via lufthavnens hjemmeside [www.cph.dk](http://www.cph.dk).

Rejser du med DSB til CPH Lufthavn Kastrup i forbindelse med en flyrejse, har du også mulighed for at bestille assistance.

DSB arrangerer hjælpen således, at en medarbejder hjælper dig fra toget til mødestedet i lufthavnen, hvorfra Falck følger dig helt ud til dit flysæde. Der ydes kun bagagehjælp til 1 stk. bagage - max. 20 kg.

Ankommer du med fly, skal du også have bestilt assistance på forhånd, herefter får du samme service fra flyet til mødestedet og til toget.

Hvis du ankommer til Københavns lufthavn med tog og ønsker assistance, har du mulighed for at ringe eller sms'e ankomsttid og spotnummer til Falck. For yderligere oplysninger kontakt Falck på telefon 32 31 41 20.

### 1.10.2. Reducerede billetpriser med fly

#### 1.10.2.1. Flyrejser til og fra Grønland

Blinde og stærkt svagsynede, der er medlemmer af Dansk Blindesamfund eller opfylder de lægelige betingelser for medlemskab, kan medbringe en seende voksen ledsager på flyrejser til og fra Grønland med Air Greenland, såfremt den synshandicappede passager ikke på anden vis er under forsvarlig ledsagelse før, under og efter selve flyvningen.

Der ydes 100% rabat på billetter til blindeledsagere, dog skal der betales et administrationsgebyr samt lufthavnsskat. Der skal derudover foreligge dokumentation fra Dansk Blindesamfund, der giver ret til at medtage en seende voksen ledsager.

Det forudsættes, at den person, der ledsager den blinde, er i stand til at hjælpe denne undervejs med hensyn til billetafhentning, ombordstigning m.v.

Reservationer til blindeledsagere bookes ved at kontakte Air Greenlands kundeservice på telefon +299 701212.

Passagerer, der både har et syns- og et hørehandicap (døvblinde) kan ikke rejse uden ledsager.

Når en gruppe af blinde eller stærkt svagsynede rejser med samme fly, kan der kun benyttes én ledsager, medmindre andet er aftalt.

Førerhunde kan tages med gratis i kabinen. Den skal føres i snor og bære mundkurv. Ved billetbestillingen skal man meddele, at man har førerhund med. Blinde kan vælge enten at have en ledsager med eller at medbringe deres førerhund ombord - blot ikke begge dele.

#### 1.10.2.2. Færøerne: Atlantic Airways: Rabat for ledsagere til færinger bosat på Færøerne

For rejsende med Atlantic Airways kan færinger, som er bosiddende på Færøerne, og som har et handicapkort, opnå en særlig rabat på 50% for en ledsager. Alle andre betaler den fulde pris for billetten.

#### 1.10.2.3. Øvrige flyrejser

Der er ikke truffet internationale aftaler om medtagelse af ledsager til nedsat pris for blinde og stærkt svagsynede.

## 1.11. Internationale rejseordninger

###

### 1.11.1. Rejser med førerhund i udlandet

I henhold til EU's forordning om handicappede flypassagerers rettigheder kan førerhunde medbringes uden betaling af yderligere omkostninger.

Vær opmærksom på, at din hund skal opfylde de betingelser, som gælder ved almindelige rejser til EU-lande.

Følgende regler er gældende:

* Hunden skal bære bøjle/vest
* Hunden skal være chippet
* Hunden skal have et EU-pas, som fortæller om vacciner og sundhed og som identificerer førerhundebrugeren som ejer.

Dertil kommer de sundhedsattester, som måtte være krævet for indførsel i det land, man skal til

* Hunden skal være dækket af rabiesvaccine under hele rejsen

Bemærk, at der gælder skærpede regler i nogle lande, hvorfor vi anbefaler, at man altid tjekker med sin dyrlæge eller kontakter Fødevarestyrelsens kundecenter på telefon 72 27 69 00 i meget god tid inden afrejse.

Ved rejse til lande uden for EU skal det pågældende lands ambassade kontaktes i god tid inden afrejse, da der kan være særlige indførselskrav.

Du skal kunne fremvise følgende dokumentation under hele rejsen:

* Hundepas
* Førerhundebevis
* Ejendomsforbeholdserklæring, hvor bruger og hunds navn fremgår, samt hvor det bekræftes, at hunden er bevilget som førerhund. Såfremt man ikke er i besiddelse af en kopi af denne erklæring, er man velkommen til at henvende sig til Førerhundeordningen for at få tilsendt en. De kan kontaktes på e-mail hunde@blind.dk eller på telefon 38 14 88 67.

Hvis hunden er fra en anden ordning og trænet af andre end Dansk Blindesamfund, er det den pågældende førerhundeordning, der skal rettes henvendelse til.

Udover ovenstående punkter skal du være opmærksom på, at du kan blive afkrævet en lægeerklæring.

Bemærk, at kravene for ”assistance dogs” eller ”service dogs”, som førerhunde kaldes i international sammenhæng, kan variere alt efter destination og flyselskab. Kontakt det pågældende flyselskab for yderligere regler.

SAS: Ved rejser med SAS kræves der forudgående varsel og godkendelse inden afrejse med førerhund. Således skal anmodning indsendes snarest muligt efter booking og senest 48 timer før afgang. Hvis anmodningen bekræftes, skal der udfyldes en formular, kaldet "[Certifikat for transport af dyr (DOC, 113KB)](https://assets.ctfassets.net/oz9qk43ly6yk/6qhtNV0Nu5rztJFu6iPui0/06d1eb6fea799430e728a08f90958e96/certificate-transportation-animals-en.doc)".

Denne skal medbringes til check-in-skranken i lufthavnen, undtagen når du rejser indenrigs i Danmark, Norge eller Sverige.

Hos SAS kan førerhunde medbringes i kabinen.

Du er velkommen til at rette henvendelse til Førerhundeordningen på e-mail hunde@blind.dk eller på telefon 38 14 88 67 for nærmere information.

Du kan ligeledes kontakte din dyrlæge eller Fødevarestyrelsens Kundecenter på telefon 72 27 69 00 for yderligere oplysninger.

### 1.11.2. Internationale togrejser

(Opdateret juni 2024)

Blinde og svagsynede kan benytte sig af en ledsagerordning, hvor de kan tage en gratis ledsager eller førerhund med til mange europæiske lande. Såfremt ledsageren skal have en pladsbillet, skal denne tilkøbes.

For danskere gælder denne ordning for rejsen fra en dansk togstation til endestationen i det land, som man ønsker at rejse til.

Følgende lande er med i ordningen. Landene er listet i alfabetisk rækkefølge, og i parentesen står de selskaber, der er omfattet af ordningen. Det er væsentligt i lande, hvor der er mere end et selskab:

* Belgien (SNCB-NMBS)
* Holland (NS)
* Luxembourg (CFL)
* Schweiz (CFF og SBB)
* Slovakiet (ZSR)
* Tjekkiet (CD)
* Tyskland (DB)
* Ungarn (MAV og GYSEV)
* Østrig (OBB og privatbaner)

For at få handicapassistance på stationer i udlandet, kan du ringe til DSB Udlands kundecenter på telefon 70 13 14 18. Kundecenteret kan hjælpe dig med at undersøge mulighederne for assistance af de udenlandske baner på skifte- og ankomststationer i EU.

Vær opmærksom på, at du skal bestille assistancen senest 24 timer inden afrejse, for at der kan afstemmes med alle baner.

For at benytte denne ordning til rejser fra Danmark kræves det, at man har et gyldigt dansk legitimationskort (medlemskort fra Dansk Blindesamfund eller Ledsagekort fra Danske Handicaporganisationer).

Forudsætningen for at benytte den europæiske rejseordning er, at:

•

- Enkeltbillet/returbillet købes på en dansk togstation.

- Ledsagerbilletten må kun udstedes i det land, hvor rejsebilletten er udstedt.

• - Den blinde/svagsynede rejser med ledsager. Rabatten gives på den måde, at ledsagerens billet udstedes gratis.

Den internationale ordning er baseret på, at ledsageren kan medtages gratis - og ikke på at kompensere den enkelte handicappede. Rejser til de nordiske lande er derfor ikke med i denne europæiske ordning, da man her (som i Danmark) har en ordning, hvorefter den enkelte blinde eller svagsynede borger kompenseres, og selv kan rejse til nedsat takst. Desværre er sådanne ordninger kun for landenes egne borgere.

Ordningen kan normalt kun anvendes til rejser mellem Danmark og et andet europæisk land og retur. Ikke til rejser i selve landet, når de ikke sker i forbindelse med rejsen frem og tilbage.

Som nævnt kan en registreret førerhund medbringes gratis. Hunden skal være i tjeneste og let identificeres som en førerhund (f.eks. ved at bære bøjle/vest).

Vær opmærksom på, at din hund skal opfylde de betingelser, som gælder ved almindelige rejser til EU-lande, samt at der gælder særlige krav for rejser til Færøerne, Grønland, Finland, Irland, Malta, Norge, Storbritannien samt Sverige.

Læs mere under afsnit 1.11.1 Rejser med førerhunde i udlandet.

### 1.11.3. Internationale skibsrejser

(Opdateret juni 2024)

Blinde og stærkt svagsynede kan mod fremvisning af ledsagekort udstedt af Danske Handicaporganisationer rejse under EU-regler som anført i den internationale forordning EU1177/2010.

Følgende ruter/selskaber er med i ordningen:

Stena Line, telefon: 96 20 02 00

Betjener ruter i Skandinavien, det europæiske fastland, Irland samt Storbritannien.

Ordningen indebærer, at den synshandicappede rejser til fuld pris, men at dennes ledsager kan medtages uden beregning og gratis tilføjes ved booking af billet.

Der er ingen krav om, hvilke kontaktoplysninger der skal stå i bookingen. Det kan altså være enten den blinde eller svagsynedes navn og telefonnummer/e-mail eller ledsagerens detaljer.

Stena Line hjælper med booking på telefon: 96 20 02 00.

Der skal ved booking af billet ikke fremvises ledsagekort.

Dette skal dog fremvises ved check-in på havnen.

Bemærk, at ledsagekortet ikke erstatter Stena Lines’ legitimationsregler, og at der ligeledes skal fremvises gyldigt ID i form af fysisk pas.

Registrerede førerhunde må opholde sig overalt på færgen og kan medbringes gratis. Hunden skal være i tjeneste og let identificeres som en førerhund (f.eks. ved at bære bøjle/vest).

Vær opmærksom på, at din hund skal opfylde de betingelser, som gælder ved almindelige rejser til EU-lande, samt at der gælder særlige krav for rejser til Færøerne, Grønland, Finland, Irland, Malta, Norge, Storbritannien samt Sverige.

Læs mere under afsnit 1.11.1 Rejser med førerhunde i udlandet.

**1.11.4 Rejser i Norge**